Ge Jesu a be a laela balatedi ba gagwe bošegong bja gagwe bja mafelelo mo lefaseng gore ba sware ditšhoša, o be a sa re gore ba tle ba itšhireletše ka tšona. (Luka 22:36, 38) Go e na le moo, morero wa Jesu e be e le gore a yo ba ruta thuto e bohlokwa ya gore ba se šomiše dibetša tše kotsi ge ba itšhireletša bathong ba bangwe, gaešita le ge ba hlaselwa ke lešaba leo le itlhamilego. (Luka 22:52) Ka morago ga gore Petro a khwamole tšhoša ya gagwe gore a hlabe mohlanka wa moperisita yo a phagamego ka yona, Jesu o ile a re go yena: “Bušetša tšhoša ya gago lefelong la yona.” Ke moka Jesu o ile a bolela therešo yeo e sa fetogego, yeo e sa dutšego e hlahla balatedi ba gagwe le lehono. O itše: “Bohle bao ba dirišago tšhoša ba tla bolawa ka tšhoša.”​—Mat. 26:51, 52.